b'\n_START_ARTICLE_\nUlf Aas\n_START_SECTION_\nBiografi\n_START_PARAGRAPH_\nUlf Aas var s\xc3\xb8nn av fotballspilleren Macken W. Aas (1891\xe2\x80\x931960) og ble utdannet ved SHKS der han gikk ett \xc3\xa5r i bokkunstklassen. Han ble ansatt som reklametegner i A/S H\xc3\xb8ydahl Ohme reklamebyr\xc3\xa5 i 1939, men begynte \xc3\xa5 arbeide som avistegner for Aftenposten fra 1. januar 1948. Han leverte bidrag til avisa helt fram til sin d\xc3\xb8d, blant annet til Per Arne Dahls s\xc3\xb8ndags-betraktninger \xc2\xabUnder en \xc3\xa5pen himmel\xc2\xbb. _NEWLINE_Ulf Aas har skildret natur i lyriske stemninger, tegnet teater, ballett og veddel\xc3\xb8p, ofte med fokus p\xc3\xa5 bevegelse, reiseskisser og treffsikre, f\xc3\xb8lsomme portretter i en lett og elegant stil gjerne utf\xc3\xb8rt med penn og blekk. Han har ellers illustrert over 200 b\xc3\xb8ker, og teatertegningene omfatter over 2000 forestillinger. Han har hatt sju separatutstillinger og deltatt p\xc3\xa5 en rekke kollektivutstillinger_NEWLINE_Ulf Aas ble innj\xc3\xb8pt av Nasjonalgalleriet i Oslo da han var 31 \xc3\xa5r. Han er ogs\xc3\xa5 innkj\xc3\xb8pt av Bergen Billedgalleri, Riksgalleriet og Norsk kulturr\xc3\xa5d. Aas d\xc3\xb8de den 16. desember 2011 i en alder av 92 \xc3\xa5r.\n_START_SECTION_\nPriser\n_START_PARAGRAPH_\nHan mottok Kirke- og undervisningsdepartements pris for barnebokillustrasjoner i 1965. Han har f\xc3\xa5tt Oslo bys kunstnerpris og er kommand\xc3\xb8r av Tegnerforbundets orden. I 1999 ble han utnevnt til ridder av 1. klasse av St. Olavs Orden. Han har ogs\xc3\xa5 Deltagermedaljen med rosett for deltagelse i andre verdenskrig.'